KIRJALLINEN KYSYMYS E-1182/01 esittäjä(t): Laura González Álvarez (GUE/NGL) komissiolle. Tuulivoimala El Picalin rakentaminen.



Virallinen lehti nro 340 E , 04/12/2001 s. 0191 - 0192



KIRJALLINEN KYSYMYS E-1182/01 esittäjä(t): Laura González Álvarez (GUE/NGL) komissiolle (19. huhtikuuta 2001) Aihe: Tuulivoimala El Picalin rakentaminen Corporación Eólica S.A. -yrityksen hanke rakentaa Barruelo de Santullánin ja Brañoseran (Palencia, Espanja) kuntien alueelle El Pical -tuulivoimala, joka on parhaillaan rakennusvaiheessa, on alueen naapureiden suurena huolenaiheena. Rajanaapurina on nimittäin kansallispuisto Fuentes Carrionas - Fuente del Cobre, Montaña Palentina, joka on uhanalaiseksi luokitellun maakarhun elinympäristöä. Lisäksi tuulivoimala vahingoittaa laajoja lehtipuualueita, joilla kasvaa muun muassa pyökkejä ja rautatammia. Kastilia-Leónin toimivaltaiset viranomaiset ovat sitä paitsi ristiriitaisia pyytäessään Unescoa julistamaan näillä paikoin sijaitsevan Románico Palentinon (Palenciassa sijaitsevia romaaniselta aikakaudelta peräisin olevia rakennuksia) maailman kulttuuriperinnöksi ja antaessaan samaan aikaan asentaa satoja tuuligeneraattoreita, jotka vahingoittavat näiden historiallisesti ja kulttuurisesti tavattoman arvokkaiden muistomerkkien ympäristöä. Vaikka olemme yhtä mieltä uusiutuvien energiamuotojen käytön lisäämisestä, mielestämme tuulipuistoja varten pitää etsiä paikkoja, joissa ne eivät vahingoita luontoa, maisemaa tai kulttuuriympäristöä. Mielestämme tässä tapauksessa saatetaan rikkoa ainakin seuraavia direktiivejä: - direktiivi 85/337/ETY(1) ympäristövaikutusten arvioinnista, - direktiivi 92/43/ETY(2) luontotyypeistä, - direktiivi 79/409/ETY(3) lintujen suojelusta. Mihin toimiin komissiossa aiotaan ryhtyä sen takaamiseksi, että yhteisön oikeutta sovelletaan oikein ja että näiden luontoympäristöjen peruuttamaton turmeltuminen estetään? (1) EYVL L 175, 5.7.1985, s. 40. (2) EYVL L 206, 22.7.1992, s. 7. (3) EYVL L 103, 25.4.1979, s. 1. Margot Wallströmin komission puolesta antama vastaus (21. kesäkuuta 2001) Komissio ei ole tietoinen arvoisan parlamentin jäsenen mainitsemista asioista. Komissio on kuitenkin varmistanut, että Espanja on ehdottanut kyseistä aluetta (ES 4140011 - Fuentes Carrionas - Fuente del Cobre, Montaña Palentina) Natura 2000 -alueeksi luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY mukaisesti. Espanjan viranomaiset ovat myös nimenneet alueen luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY mukaiseksi erityissuojelualueeksi. Kyseisen alueen pinta-ala on 78 178 hehtaaria. Alueella elää Espanjan uhanalaisimpiin nisäkkäisiin kuuluvan maakarhun 20 yksilön populaatio. Tämä ensisijaisesti suojeltava laji on mainittu edellä mainitun direktiivin 92/43/ETY liitteessä II. Alueella esiintyy lisäksi jopa 31 erilaista direktiivin 92/43/ETY liitteessä I mainittua luontotyyppiä, joista kahdeksan on ensisijaisesti suojeltavia (4030, 6212, 4020, 6220, 9580, 7130, 7220, 6230). Alueella esiintyy myös 24 lintulajia, jotka on mainittu edellä mainitun direktiivin 79/409/ETY liitteessä I. Lisäksi alueella elää muita metsä- ja alppialueen lintuja, jotka ovat kansallisesti ja alueellisesti merkittäviä (Dendrocopus medius, Dryocopus martius, Aquila chrysaetos). Alueella on havaittu myös 24 muuta muuttolintulajia. Ottaen huomioon edellä mainitut sekä kirjallisessa kysymyksessä esitetyt seikat komissio on päättänyt aloittaa asiasta omat tutkimuksensa. Asian käsittelyssä komissio on kuullut Espanjan viranomaisia varmistaakseen, että kyseisessä tapauksessa noudatetaan yhteisön oikeutta.